Man kender hende måske bedst for giga-hittet ”All I want for Christmas is you”. Nu kommer der så en forsinket julegave til de nordjyske fans af pop-legenden Mariah Carey. Hvis man er til popmusik fra allerøverste hylde, skal man altså sætte kryds i kalenderen tirsdag d. 4. juni 2019. Amerikaneren besøger Aalborg som det eneste sted i Danmark på den europæiske del af hendes "Caution World Tour". Hun skal spille i Aalborg Kongres & Kultur Center på den store scene, hvor der er plads til 2.400 publikummer. - Det er jo helt vildt, at Aalborg inden for nogle ganske få dage kan præsentere så store internationale navne som Mariah Carey på vores store scene og Maroon 5 i Mølleparken. Vi er overmåde stolte af at kunne præsentere Mariah Carey, som er et af verdens største popikoner og en skøn, skøn diva. Vi er helt sikre på, at den intime koncert for kun 2.400 publikummer, bliver en enestående oplevelse for de, som får billetter. Det bliver en anderledes koncert, og vi glæder os over, at vi er eneste sted i Danmark, man kan få denne oplevelse, siger Nicolaj Holm, adm. direktør i Aalborg Kongres & Kultur Center i en pressemeddelelse. Mariah Carey er den kvindelige artist, som har solgt mest i verden. Over 200 millioner albums med hendes vokal er langet over disken i løbet af de seneste knap 30 år. Dertil har hun haft 17 selvskrevne singler på førstepladsen på Billboard Hot 100, hvilket er det bedste for en soloartist nogensinde. Udover Aalborg kan hun også opleves i London, Paris, Hamborg, Barcelona, Bordeaux og Amsterdam. Billetterne bliver sat til salg fredag d. 8. februar klokken 10:00.

Opsummering:
Amerikansk diva lægger vejen forbi Aalborg på sin europæiske tour. Popstjernen spiller kun ganske få steder, og her er valget blandt andet faldet på Nordjylland.